Успео је да обнови рад партијских организација у Сарајеву, али је након открића сарајевске полиције његовог правог идентитета, април 1943. морао поново да пређе на ослобођену територију, а дужност секретара Месног комитета КПЈ за Сарајево предао је Владимиру Перићу Валтеру. На ослобођеној територији источне Босне, није се дуго задржао јер се под налетом нове непријатељске офанзиве, заједно са јединицама Шесте источнобосанске бригаде морао повући ка југоисточној Босни, где је током маја и јуна учествовао у бици на Сутјесци. Након Пете непријатељске офанзиве, вратио се у источну Босну, где је преузео дужност секретара Окружног комитета КПЈ за Семберију и Посавину, а потом секретара Месног и Окружног комитета КПЈ за Тузлу.